Απόφαση της Επιτροπής

της 19ης Σεπτεμβρίου 2003

σχετικά με τη χρηματοδοτική συμμετοχή της Κοινότητας στο πλαίσιο της εξάλειψης της ψευδοπανώλης των πτηνών στη Δανία το 2002

[κοινοποιηθείσα υπό τον αριθμό Ε(2003) 3302]

(Το κείμενο στη δανική γλώσσα είναι το μόνο αυθεντικό)

(2003/660/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 4 παράγραφος 2 και το άρθρο 5 παράγραφος 3,

Εκτιμώντας τα ακόλουθα:

(1) Οι εστίες της ψευδοπανώλης των πτηνών εκδηλώθηκαν στη Δανία το 2002. Η εκδήλωση της νόσου αυτής συνιστά σοβαρό κίνδυνο για το ζωικό κεφάλαιο της Κοινότητας.

(2) Προκειμένου να συμβάλει στην εξάλειψη της νόσου το συντομότερο δυνατό, η Κοινότητα έχει τη δυνατότητα να συμμετέχει οικονομικά στις επιλέξιμες δαπάνες στις οποίες υποβάλλεται το κράτος μέλος, σύμφωνα με τους όρους που προβλέπονται στο άρθρο 4 παράγραφος 2 της απόφασης 90/424/ΕΟΚ.

(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδότησης της κοινής γεωργικής πολιτικής(3), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες, χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Ο οικονομικός έλεγχος των μέτρων αυτών ρυθμίζεται από τα άρθρα 8 και 9 του εν λόγω κανονισμού.

(4) Η καταβολή της χρηματοδοτικής συνδρομής της Κοινότητας εξαρτάται από την υλοποίηση των προγραμματισμένων ενεργειών και τη διαβίβαση εκ μέρους των αρχών όλων των αναγκαίων πληροφοριών εντός της ορισθείσας προθεσμίας.

(5) Στις 14 Μαρτίου 2003, η Δανία υπέβαλε κατά προσέγγιση εκτίμηση των προβλεπομένων δαπανών για την εξάλειψη της νόσου. Η προαναφερθείσα εκτίμηση ανέρχεται στο ποσό των 58 εκατομμυρίων δανικών κορονών (DKK).

(6) Είναι σκόπιμο να καθοριστεί από τώρα το ποσό προκαταβολής της χρηματοδοτικής ενίσχυσης της Κοινότητας εν αναμονή της ολοκλήρωσης των ελέγχων της Επιτροπής. Η προκαταβολή αυτή πρέπει να αντιστοιχεί στο 50 % της κοινοτικής συνδρομής που καθορίζεται με βάση τις προβλεπόμενες δαπάνες για την αποζημίωση της αξίας των ζώων και τις λοιπές δαπάνες.

(7) Πρέπει να διευκρινιστεί η έννοια "άμεση και προσήκουσα αποζημίωση των εκτροφέων", που χρησιμοποιείται στο άρθρο 3 παράγραφος 2 της απόφασης 90/424/ΕΟΚ, καθώς και οι έννοιες "λογικές πληρωμές" και "δικαιολογημένες πληρωμές", και οι κατηγορίες των επιλέξιμων δαπανών που ανήκουν στις "άλλες δαπάνες" που συνδέονται με την υποχρεωτική θανάτωση των ζώων και την υποχρεωτική καταστροφή των αυγών.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορήγηση χρηματοδοτικής συνδρομής από την Κοινότητα στη Δανία

Με στόχο την εξάλειψη της ψευδοπανώλης των πτηνών το 2002, η Δανία δύναται να λάβει χρηματοδοτική συνδρομή από την Κοινότητα ίση με το 50 % των δαπανών που πραγματοποίησε για τα εξής:

α) την άμεση και προσήκουσα αποζημίωση των ιδιοκτητών που υποχρεώνονται να προβούν σε θανάτωση των ζώων τους και καταστροφή των αυγών μέσα στο πλαίσιο των υποχρεωτικών μέτρων για την εξάλειψη των εστιών της ψευδοπανώλης των πτηνών που εκδηλώθηκαν το 2002, σύμφωνα με τις διατάξεις του άρθρου 3 παράγραφος 2 πρώτη και έβδομη περίπτωση της απόφασης 90/424/ΕΟΚ και σύμφωνα με την παρούσα απόφαση·

β) τις δαπάνες για την καταστροφή των μολυσμένων ζώων, αυγών και προϊόντων, τον καθαρισμό και την απολύμανση των χώρων και τον καθαρισμό και την απολύμανση, ή την καταστροφή, εάν κριθεί αναγκαίο, των μολυσμένων εξοπλισμών, σύμφωνα με τις διατάξεις του άρθρου 3 παράγραφος 2 πρώτη, δεύτερη και τρίτη περίπτωση της απόφασης 90/424/ΕΟΚ και σύμφωνα με την παρούσα απόφαση.

Άρθρο 2

Ορισμοί

Για τους σκοπούς της παρούσας απόφασης, ισχύουν οι ακόλουθοι ορισμοί:

α) "άμεση και προσήκουσα αποζημίωση": η καταβολή εντός 90 ημερών από τη θανάτωση των ζώων και την καταστροφή των αυγών, αποζημίωσης αντίστοιχης προς την αγοραία αξία που είχαν αμέσως πριν από τη μόλυνση, τη θανάτωση ή την καταστροφή τους·

β) "λογικές πληρωμές": πληρωμές που πραγματοποιήθηκαν για την αγορά υλικών ή υπηρεσιών σε τιμές ανάλογες με τις ισχύουσες αγοραίες τιμές πριν από την εκδήλωση της ψευδοπανώλης των πτηνών·

γ) "δικαιολογημένες πληρωμές": πληρωμές που πραγματοποιήθηκαν για την αγορά υλικών ή υπηρεσιών που αναφέρονται στο άρθρο 3 παράγραφος 2 της απόφασης 90/424/ΕΟΚ, των οποίων έχει αποδειχθεί η φύση και η άμεση σύνδεση με την υποχρεωτική θανάτωση των ζώων ή την καταστροφή των αυγών στις εκμεταλλεύσεις.

Άρθρο 3

Όροι καταβολής της χρηματοδοτικής συνδρομής

1. Με την επιφύλαξη του αποτελέσματος των ελέγχων που προβλέπονται στο άρθρο 6, καταβάλλεται προκαταβολή 1000000 ευρώ, στο πλαίσιο της χρηματοδοτικής συνδρομής της Κοινότητας που αναφέρεται στο άρθρο 1, με βάση τα παραστατικά που υπέβαλε η Δανία σχετικά με την άμεση και προσήκουσα αποζημίωση των ιδιοκτητών για την υποχρεωτική θανάτωση, την καταστροφή των ζώων και των αυγών και, ενδεχομένως, για τα προϊόντα που χρησιμοποιήθηκαν για τον καθαρισμό, την απολύμανση και την απεντόμωση της εκμετάλλευσης και του υλικού, καθώς και την καταστροφή των μολυσμένων ζωοτροφών και υλικών.

2. Η Επιτροπή αποφασίζει, εάν χρειαστεί μετά την εκτέλεση των ελέγχων που προβλέπονται στο άρθρο 6, σχετικά με το υπόλοιπο ποσό σύμφωνα με τη διαδικασία που προβλέπεται στο άρθρο 41 της απόφασης 90/424/ΕΟΚ.

Άρθρο 4

Επιλέξιμες δαπάνες που καλύπτονται από τη χρηματοδοτική συνδρομή της Κοινότητας

1. Η μη τήρηση εκ μέρους των δανικών αρχών της προθεσμίας πληρωμής που προβλέπεται στο άρθρο 2 στοιχείο α) επιφέρει τη μείωση των επιλέξιμων ποσών σύμφωνα με τους κανόνες που ακολουθούν:

- 25 % μείωση για τις πληρωμές που πραγματοποιούνται μεταξύ της 91ης και της 105ης ημέρας από τη θανάτωση των ζώων ή την καταστροφή των αυγών,

- 50 % μείωση για τις πληρωμές που πραγματοποιούνται μεταξύ της 106ης και της 120ης ημέρας από τη θανάτωση των ζώων ή την καταστροφή των αυγών,

- 75 % μείωση για τις πληρωμές που πραγματοποιούνται μεταξύ της 121ης και της 135ης ημέρας από τη θανάτωση των ζώων ή την καταστροφή των αυγών,

- 100 % μείωση για τις πληρωμές που πραγματοποιούνται μετά την 136η ημέρα από τη θανάτωση των ζώων ή την καταστροφή των αυγών.

Παρ' όλα αυτά, η Επιτροπή θα εφαρμόσει διαφορετική διαβάθμιση ή/και μικρότερα ποσοστά μείωσης ή καμία μείωση, εάν συντρέχουν ειδικοί λόγοι διαχείρισης για ορισμένα μέτρα ή εάν η Δανία επικαλεστεί άλλους τεκμηριωμένους λόγους.

2. Η χρηματοδοτική συνδρομή της Κοινότητας που προβλέπεται στο άρθρο 1 στοιχείο β) αφορά μόνο τις δικαιολογημένες και λογικές πληρωμές που συνδέονται με τις επιλέξιμες δαπάνες που αναφέρονται στο παράρτημα I.

3. Από τον υπολογισμό της χρηματοδοτικής συνδρομής της Κοινότητας εξαιρούνται:

α) ο φόρος προστιθέμενης αξίας·

β) οι μισθοί των δημοσίων υπαλλήλων·

γ) η χρήση του δημόσιου υλικού εκτός από αναλώσιμα.

Άρθρο 5

Προϋποθέσεις για την καταβολή και παραστατικά

1. Η χρηματοδοτική συνδρομή της Κοινότητας που προβλέπεται στο άρθρο 1 καταβάλλεται με βάση τα ακόλουθα στοιχεία:

α) αίτηση που υποβάλλεται σύμφωνα με τα παραρτήματα IIα, IIβ και III εντός της προθεσμίας που ορίζεται στην παράγραφο 2·

β) τα παραστατικά που αναφέρονται στο άρθρο 3 παράγραφος 1, συμπεριλαμβανομένης επιδημιολογικής έκθεσης για κάθε εκμετάλλευση όπου έχουν θανατωθεί και καταστραφεί ζώα ή έχουν καταστραφεί αυγά καθώς και οικονομικής έκθεσης·

γ) τα αποτελέσματα των επιτόπιων ελέγχων που διεξάγει η Επιτροπή σύμφωνα με το άρθρο 6.

Τα έγγραφα που αναφέρονται στο στοιχείο β) παραμένουν διαθέσιμα για τους επιτόπιους οικονομικούς ελέγχους της Επιτροπής.

2. Η αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή σύμφωνα με τα παραρτήματα ΙΙα, IIβ και ΙΙΙ εντός 30 ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συνδρομή της Κοινότητας μειώνεται κατά 25 % για κάθε μήνα καθυστέρησης.

Άρθρο 6

Επιτόπιοι έλεγχοι από την Επιτροπή

Η Επιτροπή μπορεί να πραγματοποιεί επιτόπιους ελέγχους, σε συνεργασία με τις αρμόδιες δανικές αρχές, σχετικά με την εφαρμογή των μέτρων που αναφέρονται στο άρθρο 1 και τις σχετικές δαπάνες.

Άρθρο 7

Αποδέκτης

Η παρούσα απόφαση απευθύνεται στο Βασίλειο της Δανίας.

Βρυξέλλες, 19 Σεπτεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 122 της 16.5.2003, σ. 1.

(3) ΕΕ L 160 της 26.6.1999, σ. 103.

ΠΑΡΑΡΤΗΜΑ I

Επιλέξιμες δαπάνες που προβλέπονται από το άρθρο 4 παράγραφος 2

1. Δαπάνες σχετικά με τη θανάτωση ζώων:

α) μισθοί και αμοιβές των σφαγέων·

β) αναλώσιμα και ειδικός εξοπλισμός που χρησιμοποιείται για τη θανάτωση των ζώων ή την καταστροφή των αυγών·

γ) υλικά που χρησιμοποιούνται για τη μεταφορά των ζώων στον τόπο θανάτωσης.

2. Δαπάνες για την καταστροφή των ζώων και των αυγών:

α) μεταποίηση: μεταφορά των σφαγίων και των αυγών στη μεταποιητική μονάδα, επεξεργασία των σφαγίων και των αυγών στη μεταποιητική μονάδα και καταστροφή των αλεύρων·

β) ταφή: προσωπικό που απασχολείται ειδικά για το σκοπό αυτό, υλικά που ενοικιάζονται ειδικά για τη μεταφορά και την ταφή των σφαγίων, των αυγών και προϊόντα που χρησιμοποιούνται για την απολύμανση της εκμετάλλευσης·

γ) καύση: προσωπικό που απασχολείται ειδικά για το σκοπό αυτό, καύσιμα ή άλλα υλικά που χρησιμοποιούνται, υλικά που ενοικιάζονται ειδικά για τη μεταφορά των σφαγίων και των αυγών και προϊόντα που χρησιμοποιούνται για την απολύμανση της εκμετάλλευσης.

3. Δαπάνες για τον καθαρισμό, την απολύμανση και την απεντόμωση των εκμεταλλεύσεων:

α) προϊόντα που χρησιμοποιούνται για τον καθαρισμό, την απολύμανση και την απεντόμωση·

β) μισθοί και αμοιβές του προσωπικού που απασχολείται ειδικά για το σκοπό αυτό.

4. Δαπάνες για την καταστροφή μολυσμένων ζωοτροφών:

α) αποζημίωση ίση με την αγοραία τιμή των ζωοτροφών·

β) μεταφορά και καταστροφή των ζωοτροφών.

5. Δαπάνες αποζημίωσης μολυσμένου εξοπλισμού ίση με την αγοραία τιμή του και καταστροφής του εξοπλισμού αυτού. Οι δαπάνες αποζημίωσης για την ανοικοδόμηση ή την ανανέωση των κτιρίων και της υποδομής της εκμετάλλευσης δεν είναι επιλέξιμες.

ΠΑΡΑΡΤΗΜΑ IIa

>PIC FILE= "L_2003234EL.001602.TIF">

ΠΑΡΑΡΤΗΜΑ IIβ

>PIC FILE= "L_2003234EL.001604.TIF">

ΠΑΡΑΡΤΗΜΑ III

>PIC FILE= "L_2003234EL.001702.TIF">